CELEX: 52020PC0279
Language: da
Date: 2020-06-26
Title: Forslag til RÅDETS GENNEMFØRELSESAFGØRELSE om ændring af Rådets gennemførelsesafgørelse (EU) 2018/1696 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939

EUROPA-KOMMISSIONEN
            Bruxelles, den 26.6.2020
            COM(2020) 279 final
            2020/0133(NLE)
            Forslag til
            RÅDETS GENNEMFØRELSESAFGØRELSE
            om ændring af Rådets gennemførelsesafgørelse (EU) 2018/1696 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Rådets forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO") blev vedtaget af Rådet den 12. oktober 2017 og trådte i kraft den 20. november 2017. 
            
            
               Det fremgår af artikel 20 i Rådets forordning (EU) 2017/1939, at Kommissionen er ansvarlig for oprettelsen og den indledende administrative drift af EPPO, indtil sidstnævnte har kapacitet til at gennemføre sit eget budget. 
            
            
               En forudsætning for oprettelsen af EPPO er udvælgelse og udnævnelse af dets medlemmer og personale, navnlig af de europæiske anklagere, der sammen med den europæiske chefanklager udgør EPPO's kollegium. EPPO's kollegium skal træffe en række vigtige afgørelser af generel karakter, uden hvilke EPPO ikke kan påbegynde sine aktiviteter. Disse afgørelser omfatter bl.a. vedtagelse af EPPO's forretningsorden samt ansættelsesvilkårene for de europæiske delegerede anklagere, udnævnelsen af disse og af den administrerende direktør. 
            
            
               Ifølge artikel 16, stk. 1, i Rådets forordning (EU) 2017/1939 skal hver deltagende medlemsstat indstille tre kandidater, som er a) aktive medlemmer af den relevante medlemsstats retsforfølgende myndigheder eller domstole, b) hvis uafhængighed er uomtvistelig, og c) som besidder de nødvendige kvalifikationer for udnævnelse til høje anklagemæssige eller judicielle funktioner i deres respektive medlemsstater og har relevant praktisk erfaring med nationale retssystemer, finansielle efterforskninger og med internationalt retligt samarbejde i straffesager.
            
            
               Det fremgår endvidere af artikel 16, stk. 2, i Rådets forordning (EU) 2017/1939, at Rådet efter at have modtaget den begrundede udtalelse fra det udvælgelsespanel, der er omhandlet i artikel 14, stk. 3, i Rådets forordning (EU) 2017/1939, udvælger og udpeger en af kandidaterne til hvervet som europæisk anklager i den pågældende medlemsstat. Hvis udvælgelsespanelet finder, at en kandidat ikke opfylder betingelserne for udførelsen af opgaverne som europæisk anklager, er dets udtalelse bindende for Rådet.
            
            
               Den 13. juli 2018 vedtog Rådet gennemførelsesafgørelse (EU) 2018/1696 om reglerne for det i artikel 14, stk. 3, i Rådets forordning (EU) 2017/1939 omhandlede udvælgelsespanels funktionsmåde. 
            
            
               I regel VII, stk. 2, heri er det fastsat, at udvælgelsespanelet skal indkalde de kandidater, der er indstillet af medlemsstaterne til stillingen som europæisk anklager, til en samtale og afgive en udtalelse om deres kvalifikationer til at udføre en europæisk anklagers opgaver. Panelet skal udtrykkeligt tilkendegive, om de indstillede kandidater opfylder betingelserne i artikel 16, stk. 1, i Rådets forordning (EU) 2017/1939, og såfremt det ikke er tilfældet, anmoder det gennem sit sekretariat den berørte medlemsstat om at indstille et tilsvarende antal nye kandidater. Udvælgelsespanelet rangordner herefter ansøgerne i forhold til deres kvalifikationer og erfaring. Rangordningen er udtryk for udvælgelsespanelets prioritering og er ikke bindende for Rådet.
            
            
               Hvis en medlemsstat ikke indstiller tre egnede kandidater inden for rimelig tid, kan udvælgelsespanelet som følge af denne regel ikke afgive den begrundede udtalelse om ansøgerne til Rådet, og udvælgelsesproceduren kan ikke afsluttes. Dette vil kunne forhindre Rådet i at udpege den europæiske anklager for den pågældende medlemsstat rettidigt og dermed forsinke oprettelsen af den europæiske anklagemyndighed og påbegyndelsen af dens arbejde. 
            
            
               Erfaringerne fra udvælgelsesproceduren for de første europæiske anklagere har vist, at en medlemsstat kan stå over for betydelige vanskeligheder med at identificere og indstille kandidater, der opfylder betingelserne, og i særlige tilfælde kan det være objektivt umuligt at indstille det nødvendige antal kvalificerede ansøgere inden for rimelig tid.
            
            
               Formålet med dette forslag er at gøre det muligt for udvælgelsespanelet at afgive en begrundet udtalelse til Rådet vedrørende kun to ansøgere, der opfylder betingelserne, i exceptionelle og behørigt begrundede tilfælde, dvs. hvor det er tilstrækkeligt godtgjort, at det objektivt set er umuligt for en medlemsstat at finde en kvalificeret tredje kandidat inden for rimelig tid, skønt den har udfoldet alle nødvendige bestræbelser for at gøre dette, henset til de exceptionelle omstændigheder, som gør sig gældende i den pågældende medlemsstat. Under disse omstændigheder kan udvælgelsespanelet nøjes med at sende Rådet sin begrundede udtalelse vedrørende kun to ansøgere, der opfylder betingelserne, og Rådet kan frit træffe afgørelse på grundlag af denne udtalelse. 
            
            
               •Sammenhæng med de gældende regler på samme område
            
            
               
                  Oprettelsen af en europæisk anklagemyndighed er foreskrevet i artikel 86 i TEUF. Den europæiske anklagemyndighed vil være det første EU-organ med beføjelser til efterforskning og retsforfølgning i relation til lovovertrædelser, der skader Unionens finansielle interesser, og den vil være en helt ny aktør på det europæiske retsområde. Den Europæiske Anklagemyndighed forventes at være garant for en mere sammenhængende og effektiv politik med hensyn til retsforfølgning af lovovertrædelser, der har en negativ effekt på EU-budgettet, hvilket forventes at føre til et større antal sager og deraf følgende domfældelser, en øget afskrækkende virkning samt til, at uretmæssigt udbetalte EU-midler i højere grad kan tilbagesøges. 
               
               
                  Ved at fremlægge dette forslag til ændring af Rådets gennemførelsesafgørelse (EU) 2018/1696 opfylder Kommissionen sin forpligtelse i henhold til artikel 20, 14, stk. 3, og 16, stk. 2, i Rådets forordning (EF) nr. 2017/1939. Dette forslag vil gøre det muligt at gennemføre de nødvendige udvælgelses- og udnævnelsesprocedurer for EPPO's europæiske anklagere og sikre, at anklagemyndigheden kan påbegynde sit arbejde rettidigt. Dette forslag er derfor i fuld overensstemmelse med de gældende regler på de forskellige politikområder.
               
            
            
               •Sammenhæng med Unionens politik på andre områder
            
            
               
                  Dette initiativ er i overensstemmelse med EU's øvrige politikker og lovgivning med henblik på at styrke beskyttelsen af Unionens finansielle interesser.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               
                  Forslaget har hjemmel i artikel 291 i TEUF, sammenholdt med artikel 14, stk. 3, og 16, stk. 2, i Rådets forordning (EU) 2017/1939. 
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Vedtagelsen og ændringen af de regler, der i henhold til artikel 14, stk. 3, i Rådets forordning (EU) 2017/1939 skal gælde for udvælgelsespanelets arbejde, kan kun foretages af EU-institutionerne i medfør af en gennemførelsesbeføjelse, og der er derfor i sagens natur tale om en enekompetence, der ikke er underlagt nærhedsprincippet.
               
            
            
               •Proportionalitetsprincippet
            
            
               
                  Dette forslag er begrænset til, hvad der er nødvendigt for at nå de foreslåede mål, og er derfor i overensstemmelse med proportionalitetsprincippet. Dette forslag er direkte forbundet med ikrafttrædelsen af Rådets forordning (EU) 2017/1939 og er af afgørende betydning for at sikre en hurtig oprettelse af EPPO og igangsættelse af dens arbejde. 
               
            
            
               •Valg af retsakt
            
            
               
                  Artikel 14, stk. 3, sammenholdt med artikel 16, stk. 2, i Rådets forordning (EU) 2017/1939 foreskriver denne form for retsakt. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               
                  Henset til den specifikke og begrænsede karakter af dette forslag og den omstændighed, at det opfylder den forpligtelse, som Kommissionen er pålagt i medfør af artikel 14, stk. 3, og artikel 16, stk. 2, i Rådets forordning (EU) 2017/1939, er der ikke gennemført efterfølgende evalueringer, høringer af interesserede parter eller konsekvensanalyser. 
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for budgettet.  
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Henset til karakteren af denne foranstaltning er en gennemførelse ikke nødvendig. 
               
            
            
               •Forklarende dokumenter (for direktiver)
            
            
               
                  Forslaget kræver ingen forklarende dokumenter om gennemførelsen. 
               
            
            
               •Nærmere redegørelse for de enkelte bestemmelser i forslaget
            
            
               Formålet med dette ændringsforslag er at gøre det muligt for udvælgelsespanelet at afgive en begrundet udtalelse til Rådet vedrørende kun to ansøgere, der opfylder betingelserne, i exceptionelle og behørigt begrundede tilfælde, dvs. hvor det er tilstrækkeligt godtgjort, at det objektivt set er umuligt for en medlemsstat at finde en kvalificeret tredje kandidat inden for rimelig tid, skønt den har udfoldet alle nødvendige bestræbelser for at gøre dette, henset til de exceptionelle omstændigheder, der gør sig gældende i denne medlemsstat. Under disse omstændigheder kan udvælgelsespanelet nøjes med at sende Rådet en begrundet udtalelse vedrørende kun to ansøgere, der opfylder betingelserne, og Rådet kan frit træffe afgørelse på grundlag af denne udtalelse.
            
            
                
            
         
         
            
               2020/0133 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af Rådets gennemførelsesafgørelse (EU) 2018/1696 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed ("EPPO")
                  1
               , særlig artikel 14, stk. 3,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den Europæiske Anklagemyndighed blev oprettet for at efterforske, retsforfølge og dømme gerningsmænd og medvirkende til strafbare handlinger, der skader Unionens finansielle interesser. 
            
            
               (2)I forordning (EU) 2017/1939 er det fastsat, at Rådet skal udpege hver enkelt europæisk anklager blandt tre kvalificerede kandidater, der indstilles af hver medlemsstat, efter at have modtaget en begrundet udtalelse fra udvælgelsespanelet som omhandlet i nævnte forordnings artikel 14, stk. 3.
            
            
               (3)Udvælgelsen og udpegelsen af de europæiske anklagere, der sammen med den europæiske chefanklager udgør EPPO's kollegium, er en forudsætning for oprettelsen af EPPO.
            
            
               (4)Den 13. juli 2018 vedtog Rådet gennemførelsesafgørelse (EU) 2018/1696 om det i artikel 14, stk. 3, i Rådets forordning (EU) 2017/1939
                  2
                omhandlede udvælgelsespanels funktionsmåde. 
            
            
               (5)I regel VII, stk. 2, er det fastsat, at udvælgelsespanelet på grundlag af gennemgangen af ansøgningerne og forløbet af samtalerne afgiver en udtalelse om ansøgernes kvalifikationer til at udføre en europæisk anklagers opgaver og udtrykkeligt tilkendegiver, om hver enkelt ansøger opfylder betingelserne i artikel 16, stk. 1, i forordning (EU) 2017/1939. Udvælgelsespanelet skal begrunde sin udtalelse. Såfremt indstillede kandidater ikke opfylder de betingelser, der er fastsat i artikel 16, stk. 1, i forordning (EU) 2017/1939, fremgår det af de samme regler, at udvælgelsespanelet gennem sit sekretariat anmoder den berørte medlemsstat om at indstille et tilsvarende antal nye kandidater.
            
            
               (6)Som en undtagelse fra denne regel bør udvælgelsespanelet have mulighed for at afgive en begrundet udtalelse til Rådet vedrørende kun to ansøgere, der opfylder betingelserne, i tilfælde hvor det er tilstrækkeligt godtgjort, at det objektivt set er umuligt for en medlemsstat at finde en tredje kandidat, der opfylder betingelserne, inden for rimelig tid, skønt den har udfoldet alle nødvendige bestræbelser for at gøre dette, henset til de exceptionelle omstændigheder i den pågældende medlemsstat. I en sådan situation bør udvælgelsespanelet kunne forelægge Rådet en udtalelse om to kandidater, der opfylder betingelserne, og Rådet kan foretage udnævnelsen på grundlag af en liste med kun to ansøgere, der opfylder betingelserne.
            
            
               (7)Gennemførelsesafgørelse (EU) 2018/1696 bør derfor ændres.
            
            
               (8)For at sikre at EPPO kan påbegynde sit arbejde rettidigt, bør denne gennemførelsesforordning træde i kraft dagen efter offentliggørelsen —
            
            
            
               VEDTAGET DENNE AFGØRELSE: 
            
            
               Artikel 1
            
         
         
            
               I regel VII, stk. 2, i bilaget til Rådets gennemførelsesafgørelse (EU) 2018/1696 om reglerne for det i artikel 14, stk. 3, i Rådets forordning (EU) 2017/1939 omhandlede udvælgelsespanels funktionsmåde indsættes følgende afsnit efter andet afsnit:
            
            
               "I undtagelsestilfælde hvor det er tilstrækkeligt godtgjort, at det objektivt set er umuligt for en medlemsstat inden for rimelig tid at finde en tredje ansøger, der opfylder betingelserne, skønt den har udfoldet alle nødvendige bestræbelser for at gøre dette, kan udvælgelsespanelet henset til de exceptionelle omstændigheder i den pågældende medlemsstat efter at have hørt denne medlemsstat og givet en tilstrækkelig begrundelse afgive en begrundet udtalelse til Rådet om kun to ansøgere, der opfylder betingelserne". 
            
            
               Artikel 2
            
            
               Denne afgørelse træder i kraft dagen efter offentliggørelsen i Den Europæiske Unions Tidende.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                        EUT L 283 af 31.10.2017, s. 1.
               
               
                  
                     (2)
                  
                        EUT L 282 af 12.11.2018, s. 8.